Watersituasie in Tshwane nou ‘kritiek’Grootmaatwater na Tshwane is reeds beperk en inwoners is gemaan om hul waterverbruik aansienlik te verminder. (Foto: Maroela Media) Sommige gebiede in die Tshwane-metro het reeds wateronderbrekings begin ondervind nadat Rand Water watertoevoer na die hoofstad beperk het. Rand Water se huidige stelselkapasiteit het van 60% tot 30% gedaal, ŉ situasie wat as “kritiek” bestempel word, sê Daryl Johnson, burgemeesterskomiteelid vir nutsdienste en streeksoperasies by die Tshwane-metro. “Meer gebiede gaan binnekort watertekorte begin ondervind indien die situasie nie verander nie; met ander woorde, as verbruikers se watergebruik nie verminder nie,” waarsku hy. Die tekorte is ŉ regstreekse gevolg van die verminderde watervloei en druk na Tshwane se reservoirs. Dele van Waterkloofrif, dele van Monumentpark, Grootfontein en dele van Soshanguve ondervind reeds tekorte. In Soshanguve beteken hoë waterverbruik dat water nie in die toring gepomp kan word nie omdat die reservoirvlak te laag is. Rand Water het vroeër al gemaan dat waterverbruik in Tshwane en ander munisipaliteite aansienlik toegeneem het. Dit het gelei tot ŉ daling in sy algehele reservoir-opgaarkapasiteit. Die hoë waterverbruik word vererger deur die onlangse hittegolf en gebrek aan reën. “Beurtkrag belemmer die situasie nog verder. Pompure word verminder weens ŉ gebrek aan krag na waterbehandelingsaanlegte tydens beurtkrag,” sê Johnson. Rand Water het met onmiddellike inwerkingstelling beperkings ingestel op verskeie gebiede waar hoë waterverbruik aangemeld is in ŉ poging om normale bedryfsvlakke weer tot op 60% te herstel. Indien daar nie ŉ noemenswaardige verbetering is nie, kan die grootmaatwaterverskaffingstelsel aanhou daal en eindelik ineenstort. “Om te verhoed dat reservoirs opdroog en dit tot meer watertekorte aanleiding gee, doen die stad ŉ beroep op alle inwoners om te help deur waterverbruik te verminder en aan te hou om water spaarsaam te gebruik,” sê Johnson. Help só: